Eugene Marais Hospitaal - Pretoria
Eugene Marais Graf- Pretoria
Eugène Marais is in Pretoria gebore op 9 Januarie 1871 in die destydse Zuid-Afrikaansche Republiek. Interessant genoeg was sy ouers skynbaar beide Engelsprekend. Hy was die jongste van 13 kinders. Op 19 jarige ouderdom word hy die redakteur van Land en Volk, die enigste koerant wat President Paul Kruger se bewind teengestaan het. Op die ouderdom van 20 word hy die mede-eienaar van die koerant Land en Volk en kort daarna die alleeneienaar daarvan.
Sy vrou Aletta is in 1895 dood tydens die geboorte van hul babaseun. Marais het in 1897 by die Inner Temple in Londen begin studeer waar hy 'n graad in regsgeleerdheid vyf jaar later verwerf het. Hy het in 1902 deur Oos Afrika na Suid-Afrika teruggekeer om in die Tweede Vryheidsoorlog te veg, maar met sy aankoms het die oorlog reeds geeïndig. Daarna het hy 'n ruk lank in Pretoria vertoef voordat hy die koerant Land en Volk verkoop en in 1907 na die Waterberge (Warmbad/Nylstroom) verhuis het.
Eugène Marais het 'n besondere belangstelling in die Engelse literêre werke, die natuurwetenskappe (onder andere bobbejane, termiete, slange en spinnekoppe) en sielkunde gehad en het tydens sy verblyf in Londen ook tot 'n mate 'n kennis oor geneeskunde opgedoen. Dit sou hom later handig te pas kom en het hy tydens sy verblyf op die plaas Rietfontein in die Waterberge as die 'wonderdokter' bekend gestaan. Die Eugene Marais Hospitaal in Pretoria is na hom vernoem.
Hy het op 21 jarige ouderdom begin om morfien, die hoof aktiewe komponent van opium, te gebruik en sy lewe is gekenmerk deur 'n verbete stryd teen verslawing. Op die 29 Maart 1936 het hy selfmoord gepleeg deur homself met 'n haelgeweer te Pelindaba om die lewe te bring.